Dîyi dia Kolesha bua kuibakulula ntempelo (22, 23)
36 Pashishe bantu ba mu buloba bakangata Yehoaza muana wa Yoshiya,+ kumutekabu mukalenge mu Yelushalema pa muaba wa tatuende.+2 Yehoaza uvua ne bidimu 23 pavuaye mulue mukalenge, ne wakakokesha ngondo isatu mu Yelushalema.3 Kadi mukalenge wa Ejipitu wakamumbusha mu bukalenge mu Yelushalema ne kukoselaye buloba tshibawu tshia ntalanta* lukama ya arjan ne ntalanta umue wa or.+4 Pashishe mukalenge wa Ejipitu wakateka Eleyakima muanabu ne Yehoaza mukalenge wa Yuda ne Yelushalema ne wakashintulula dîna diende kuluadi Yehoyakima; kadi Neko+ wakangata muanabu Yehoaza, kuyaye nende mu Ejipitu.+5 Yehoyakima+ uvua ne bidimu 25 pavuaye mulue mukalenge, ne wakakokesha bidimu 11 mu Yelushalema. Wakatungunuka ne kuenza malu mabi ku mêsu kua Yehowa Nzambi wende.+6 Nebukadenesâ mukalenge+ wa Babilona wakabanda bua kumusuika ne nkanu ibidi ya tshiamu tshia mitaku bua kuya nende ku Babilona.+7 Pashishe Nebukadenesâ wakangata bimue bintu bia mu nzubu wa Yehowa, kuyaye nabi ku Babilona, kubitekaye mu dibalasa diende mu Babilona.+8 Bua malu adi mashale a ku malu a Yehoyakima, malu mabi menemene avuaye muenze ne malu avuabu bamupete nawu, mmafunda mu Mukanda wa Bakalenge ba Isalele ne ba Yuda; ne muanende Yehoyakina wakalua mukalenge pa muaba wende.+9 Yehoyakina+ uvua ne bidimu 18 pavuaye mulue mukalenge, ne wakakokesha ngondo isatu ne matuku dikumi mu Yelushalema; wakatungunuka ne kuenza malu mabi ku mêsu kua Yehowa.+10 Ku ntuadijilu kua tshidimu,* mukalenge Nebukadenesâ wakatuma bantu bua balue nende ku Babilona,+ pamue ne bintu bia mushinga bia mu nzubu wa Yehowa.+ Pashishe wakateka Sedekiya tatuende muakunyi mukalenge wa Yuda ne Yelushalema.+11 Sedekiya+ uvua ne bidimu 21 pavuaye mulue mukalenge, ne wakakokesha bidimu 11 mu Yelushalema.+12 Wakatungunuka ne kuenza malu mabi ku mêsu kua Yehowa Nzambi wende. Kavua mudipuekeshe kumpala kua muprofete Yelemiya+ uvua muakule bilondeshile dîyi dituma kudi Yehowa to.13 Wakatombokela kabidi mukalenge Nebukadenesâ+ uvua mumutshipishe mu dîna dia Nzambi, ne wakashala ne tshitunu,* kukoleshaye muoyo, ne kubengaye bua kupingana kudi Yehowa Nzambi wa Isalele.14 Bamfumu bonso ba bakuidi pamue ne tshisamba tshionso bavua bapange lulamatu bibi menemene, benza malu mabi onso a bisamba bikuabu, ne bakanyanga nzubu wa Yehowa+ uvuaye mujidile mu Yelushalema.15 Yehowa Nzambi wa bankambua babu uvua anu ubadimuija ku diambuluisha dia bantu bavuaye utuma ne mikenji, ubadimuija misangu ne misangu, bualu uvua mumvuile tshisamba tshiende ne muaba wende wa kusombela luse.16 Kadi bakatungunuka ne kupepeja bantu bavua Nzambi mulelela+ utuma ne mikenji, bakapetula mêyi ende+ ne kusekabu baprofete bende,+ too ne pavua tshiji tshikole tshia Yehowa tshitemene bantu bende,+ too ne pavuaku kakuyi mushindu wa kubondopa.17 Nunku wakabajudila mukalenge wa bena Kasada,+ yeye kushipa bansongalume babu ne muele wa mvita+ muaba wabu munsantu;+ kavua mumvuile nsongalume anyi nsongakaji, mukulakaje anyi muntu mukoke luse to.+ Nzambi wakafila bintu bionso mu tshianza tshiende.+18 Bintu bionso bia mu nzubu wa Nzambi mulelela, binene ne bikese, pamue ne bintu bia mushinga bia mu nzubu wa Yehowa ne bintu bia mushinga bia mukalenge ne bia bakokeshi ba mu bukalenge buende, wakaya nabi bionso ku Babilona.+19 Wakuosha nzubu wa Nzambi mulelela,+ kupulaye tshimanu tshia Yelushalema,+ kuoshaye bibumba biende bikolesha ne kapia, ne kunyangakajaye bintu bionso bia mushinga.+20 Wakakuata bantu bavua bapanduke ku muele wa mvita,+ kuyaye nabu ku Babilona, ne bakalua bena mudimu bende yeye+ ne ba bana bende too ne pavua bukalenge* bua Pelasa butuadije kukokesha,+21 bua kukumbaja dîyi dia Yehowa diamba kudi Yelemiya,+ too ne pavua buloba bufute dibanza dia nsabatu yabu.+ Matuku onso avuabu bushale munda mutupu buvua bulame nsabatu, bua kukumbaja bidimu 70.+22 Mu tshidimu tshia kumpala tshia Kolesha+ mukalenge wa Pelasa, bua dîyi divua Yehowa muambe ku butuangaji bua Yelemiya+ kukumbanadi, Yehowa wakasonsola lungenyi lua Kolesha mukalenge wa Pelasa bua kufila dimanyisha mu bukalenge buende buonso, dimanyisha divuaye kabidi mufunde,+ wamba ne:23 “Kolesha mukalenge wa Pelasa udi wamba ne: ‘Yehowa Nzambi wa mu diulu mmumpeshe makalenge onso a pa buloba,+ ne mmumpeshe kabidi mudimu wa kumuibakila nzubu mu Yelushalema udi mu Yuda.+ Muntu yonso udi munkatshi muenu wa mu tshisamba tshiende tshijima, Yehowa Nzambi wende ikale nende, ne yeye abande.’”+
lua_Latn lua_Latn